En passager på bagsædet af en nordjysk taxi fik fredag nat en slem forskrækkelse, da chaufføren mistede kontrollen over bilen og kørte ind i en lygtepæl og et vejtræ. Chaufføren mistede livet, men han døde ikke af kvæstelser fra ulykken. - Det var formentlig en blodprop i hjertet, der var årsag til at han mistede bevidstheden og kørte galt, siger vagtchef Henrik Bech, Nordjyllands Politi. Ulykken skete på Thistedvej i Nørresundby kort før klokken to, da den 58-årige chauffør kom kørende med en passager i bilen. Passageren kom ikke noget til ved ulykken. /ritzau/

Opsummering:
En taxi med en passager på bagsædet kører ind i en lygtepæl og et vejtræ i Nørresundby.